b'\n_START_ARTICLE_\nBagua\n_START_SECTION_\nAlkuper\xc3\xa4\n_START_PARAGRAPH_\nMyyttinen hallitsija Fuxi (2852-2737 eaa.) tutki taivasta ja maata sek\xc3\xa4 kaikkea niiden v\xc3\xa4liin sijoittuvaa olevaista. H\xc3\xa4n loi kahdeksan trigrammia luokitellakseen asioita. H\xc3\xa4nen sanotaan j\xc3\xa4rjest\xc3\xa4neen trigrammit xiantian-baguaksi. My\xc3\xb6hemmin Zhou-dynastian perustajan, kuningas Wenin sanotaan tutkineen trigrammeja ja j\xc3\xa4rjest\xc3\xa4neen ne houtian-baguaksi._NEWLINE_Molemmat j\xc3\xa4rjestykset on kuvattu Yijingin liitteess\xc3\xa4 "Shuoguazhuanissa" (\xe8\xaf\xb4\xe5\x8d\xa6\xe5\x82\xb3) eli trigrammien selityksess\xc3\xa4.\n_START_SECTION_\nXiantian-bagua eli synnynn\xc3\xa4inen bagua\n_START_PARAGRAPH_\nXiantian-baguassa, joka tunnetaan my\xc3\xb6s Fuxin (2852 - 2737 eaa.) j\xc3\xa4rjestyksen\xc3\xa4, taivas (qian) on ylh\xc3\xa4\xc3\xa4ll\xc3\xa4 ja maa (kun) alhaalla._NEWLINE__NEWLINE_Taivaan ja maan v\xc3\xa4lill\xc3\xa4 vasemmalla (id\xc3\xa4ss\xc3\xa4) on tuli eli aurinko (li) ja oikealla vesi eli kuu (kan), jotka m\xc3\xa4\xc3\xa4r\xc3\xa4\xc3\xa4v\xc3\xa4t ajan kulusta._NEWLINE_Vuori (gen) ja kosteikko (dui) ovat toisiaan vastap\xc3\xa4\xc3\xa4t\xc3\xa4. Ne muodostavat maantieteellisen akselin eli yl\xc3\xa4nk\xc3\xb6-alanko -parin ja kuvaavat veden valumasuuntaa._NEWLINE_Tuuli (xun) tuo alavilta mailta kostean ilmavirtauksen, joka vuoren kohdatessaan synnytt\xc3\xa4\xc3\xa4 ukkosen (zhen). T\xc3\xa4m\xc3\xa4 on meteorologinen pari._NEWLINE_Kukin pari on toisensa vastakohta. Houtian-baguaa pidet\xc3\xa4\xc3\xa4n t\xc3\xa4ydellisen, harmonisen maailman kuvana. N\xc3\xa4in se on voimakas hyv\xc3\xa4n onnen symboli, jota k\xc3\xa4ytet\xc3\xa4\xc3\xa4n laajasti talismaaneissa ja koriste-esineiss\xc3\xa4. Yleisin talismaani on bagua-peili. Kiinalaisissa kaupungeissa k\xc3\xa4yd\xc3\xa4\xc3\xa4n usein bagua-sotia, jolloin talojen ulkoseinille ja ikkunoihin ripustetaan peilej\xc3\xa4 ohjaamaan "pahaa energiaa" muualle.\n_START_SECTION_\nHoutian-bagua eli omaksuttu bagua\n_START_PARAGRAPH_\nHoutian-bagua, jota my\xc3\xb6s kuningas Wenin (1099 - 1055 eaa.) j\xc3\xa4rjestykseksi kutsutaan, kuvaa ajan ja paikan muutoksia.\n_START_SECTION_\nIlmansuunnat\n_START_PARAGRAPH_\nTrigrammien j\xc3\xa4rjestys vastaa perinteist\xc3\xa4 kiinalaista karttaa, jossa etel\xc3\xa4 on ylh\xc3\xa4\xc3\xa4ll\xc3\xa4 ja pohjoinen alhaalla. Tuli eli aurinko on ylh\xc3\xa4\xc3\xa4ll\xc3\xa4 etel\xc3\xa4ss\xc3\xa4, vesi eli kuu alhaalla pohjoisessa. Perinteisess\xc3\xa4 kiinalaisessa kompassissa eli luopanissa trigrammit edustavat kahdeksaa ilmansuuntaa ja ne esitet\xc3\xa4\xc3\xa4n usein my\xc3\xb6s modernissa kompassissa.\n_START_SECTION_\nAika\n_START_PARAGRAPH_\nTrigrammit symboloivat ajan kulkua. Kan on keskiy\xc3\xb6 ja syd\xc3\xa4ntalvi. Li on keskip\xc3\xa4iv\xc3\xa4 ja keskikes\xc3\xa4. Aikaa seurataan baguassa my\xc3\xb6t\xc3\xa4p\xc3\xa4iv\xc3\xa4\xc3\xa4n. N\xc3\xa4in zhen on aamu ja kev\xc3\xa4t; dui on ilta ja syksy.'